CELEX: 32008D0329
Language: bg
Date: 2008-04-21 00:00:00
Title: 2008/329/ЕО: Решение на Комисията от 21 април 2008 година за изискване към държавите-членки да гарантират, че магнитните детски играчки, пуснати или предлагани на пазара, имат предупреждение за рисковете за здравето и сигурността (нотифицирано под номер C(2008) 1484) (Текст от значение за ЕИП)

26.4.2008   
            
            
               BG
            
            
               Официален вестник на Европейския съюз
            
            
               L 114/90
            
         
      РЕШЕНИЕ НА КОМИСИЯТА
   
   от 21 април 2008 година
   за изискване към държавите-членки да гарантират, че магнитните детски играчки, пуснати или предлагани на пазара, имат предупреждение за рисковете за здравето и сигурността
   (нотифицирано под номер C(2008) 1484)
   (текст от значение за ЕИП)
   (2008/329/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член е от нея,
   след като се консултира с държавите-членки,
   като има предвид, че:
   
               (1)
            
            
               Съгласно Директива 2001/95/ЕО и Директива 88/378/ЕИО на Съвета от 3 май 1988 г. относно сближаване на законодателствата на държавите-членки във връзка с безопасността на детските играчки (2), изменена с Директива 93/68/ЕИО на Съвета (3), производителите се задължават да пускат и предлагат на пазара само безопасни играчки.
            
         
               (2)
            
            
               Директива 88/378/ЕИО установява основните изисквания за безопасност, на които детските играчки трябва да отговарят, за да се гарантира постигането на целите на директивата по отношение на сигурността. Освен това, за да се улесни доказването на спазването на основните изисквания за безопасност, директивата предвижда изготвянето на европейски стандарти по отношение на проектирането и състава на детски играчки да се извършва от стандартизационните органи. Понастоящем рискът от магнитите се обхваща от общите изисквания за безопасност от Директива 88/378/ЕИО, но в директивата не се определят отделни специални изисквания за безопасност по отношение на риска от магнитите.
            
         
               (3)
            
            
               Европейският комитет за стандартизация (CEN) създаде европейски стандарт EN 71-1:2005 „Безопасност на детските играчки – част I: механични и физични свойства“, който представлява консолидирана версия на хармонизирания стандарт EN 71-1:1998 и неговите 11 изменения. За детските играчки, които са в съответствие със стандарта, се смята, че отговарят на основните изисквания от Директива 88/378/ЕИО, доколкото са засегнати специфичните изисквания, обхванати от стандарта. Понастоящем стандартът не съдържа технически изисквания за магнитните детски играчки. В съответствие с член 8, параграф 2, буква а) от Директива 88/378/ЕИО производителите следва да прибегнат до типово изпитване на ЕО, когато хармонизираният стандарт не включва всички рискове, които дадена детска играчка може да крие.
            
         
               (4)
            
            
               С цел да се обърне внимание на специфичните рискове от магнитни детски играчки, на 25 май 2007 г. в съответствие с Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти (4), Комисията даде мандат на Европейския комитет по стандартизация (CEN) (5) за преразглеждане на европейския стандарт EN 71-1:2005 в рамките на 24 месеца. До съставянето и влизането в сила на преразгледания стандарт е необходимо да се разгледат рисковете от магнитните играчки, за да се сведат до минимум злополуките с деца, предизвикани от тези играчки, чрез по-добро опознаване на рисковете.
            
         
               (5)
            
            
               В допълнение към Директива 88/378/ЕИО безопасността на детските играчки е обхваната и от Директива 2001/95/ЕО, която определя рамката за наблюдение на пазара за потребителски продукти. Съгласно член 13 от Директива 2001/95/ЕО, ако Европейската комисия има информация, че определени продукти представляват сериозен риск за здравето и безопасността на потребителите, тя може при определени условия да приеме решение, изискващо от държавите-членки да вземат временни мерки, насочени по-специално към ограничаване или поставяне на определени условия за пускането и предлагането на пазара на такива продукти.
            
         
               (6)
            
            
               Подобно решение може да бъде прието, ако: а) държавите-членки се различават значително по подхода, който е приет или предстои да бъде приет за справяне със съответния риск; б) предвид естеството на въпроса за безопасността рискът не може да се третира по начин, съответстващ на степента на спешност на конкретния случай по силата на други процедури, предвидени в специфичното законодателство на Общността, приложимо за съответния продукт; и в) рискът може да бъде ефикасно отстранен единствено чрез приемане на подходящи мерки, приложими на равнището на Общността, за да се осигури последователно и високо ниво на защита на здравето и безопасността на потребителите и правилното функциониране на вътрешния пазар.
            
         
               (7)
            
            
               Наскоро се появи сериозен риск, свързан с магнитните детски играчки. Въпреки че магнитите се използват в производството на играчки от дълго време, в последните няколко години те стават все по-мощни и могат да се отделят по-лесно, ако са закрепени по технологиите, използвани в миналото. Освен това, като се има предвид тяхната увеличаваща се сила, свободните магнити или магнитни части, използвани в детските играчки, сега представляват по-висок риск от сериозни злополуки, отколкото в миналото.
            
         
               (8)
            
            
               Този значим риск беше установен чрез редица злополуки, за които през 2006 и 2007 г. беше съобщено в различни райони на света, при които деца погълнаха отделени от играчките магнити или малки части от играчки, съдържащи магнити. При поглъщане на повече от един магнит магнитите могат да се привлекат помежду си и да предизвикат перфорация, инфекция или запушване на червата, което може да се окаже фатално. Вдишването на такива магнити също причинява сериозни увреждания, а вдишване в белите дробове налага необходимост от незабавна хирургическа намеса.
            
         
               (9)
            
            
               Освен една злополука с фатални последствия, за която беше съобщено в САЩ, от 2006 г. в целия свят има данни за редица случаи на деца, погълнали най-малко два магнита или магнитна и метална част, при които се е наложила сериозна хирургическа интервенция. Децата, жертви на тези злополуки, са на възраст между 10 месеца и 12 години.
            
         
               (10)
            
            
               През 2006 и 2007 г. различни производители започнаха мащабно изтегляне от пазара на детски играчки. По-специално, над 18 млн. магнитни детски играчки бяха изтеглени в целия свят през лятото на 2007 г., като значителна част от тях бяха на европейския пазар. В резултат на злополуките и неотдавнашното изтегляне от пазара много производители осъзнаха риска и измениха конструкцията на въпросните детски играчки чрез капсулиране или чрез ограждане на магнитите в частите, които ги съдържат.
            
         
               (11)
            
            
               В някои държави вече бяха приети мерки срещу риска. По-специално, на 19 април 2007 г. Комисията за безопасност на потребителските продукти на САЩ (CPSC) отправи предупреждение към родителите във връзка с рисковете за здравето и безопасността, които магнитните детски играчки крият. CPSC също така участва в преразглеждането на ASTM F963-2007 (Standard Consumer Safety Specification on Toy Safety) — спецификация, създадена с помощта на стандартизационния орган ASTM International, по въпросите, свързани с магнитните детски играчки. В Европа, Франция и Германия информираха Комисията за мерки на национално равнище.
            
         
               (12)
            
            
               В резолюцията си от 26 септември 2007 г. относно безопасността на продуктите, и по-специално детските играчки (6) Европейският парламент призовава Комисията да използва правомощията си и да предприеме ограничителни мерки, включително забрани, ако се установи, че потребителските продукти, пуснати на пазара на Общността, не са безопасни.
            
         
               (13)
            
            
               След консултации на държавите-членки в комитета, създаден съгласно член 15 от Директива 2001/95/ЕО, се установи, че държавите-членки се различават значително по подхода си към предотвратяването на риска от магнитни детски играчки.
            
         
               (14)
            
            
               При отсъствие на правила на Общността някои държави-членки приемат или възнамеряват да приемат различни национални мерки по отношение на риска от магнитни детски играчки. Въвеждането на подобни мерки на национално равнище неизбежно ще доведе до неравномерно ниво на защита и до вътрешни бариери пред търговията с детски играчки в Общността. Няколко държави-членки поискаха мерки на равнището на Общността.
            
         
               (15)
            
            
               Общностно законодателство, засягащо дребните части в детските играчки за малки деца, съществува (7), но то не разглежда конкретно и в достатъчна степен рисковете от магнитни играчки спрямо деца над тригодишна възраст. Предвид вида на опасността, към риска, който магнитните играчки представляват, не може да се подходи ефикасно по силата на други процедури, предвидени в специфичните правила в законодателството на Общността, по съответстващ на степента на спешност в конкретния случай начин. Затова е необходимо да се прибегне до временно решение съгласно член 13 от Директива 2001/95/ЕО, докато преразгледаният европейски стандарт EN 71-1:2005 предостави цялостно решение на установения проблем. Въведената с настоящото решение мярка предлага само частично, временно и краткосрочно разрешение. С предоставянето на стандартизационния мандат на CEN за преразглеждане на EN 71-1:2005 Комисията ясно призна необходимостта от изисквания по отношение на конструирането, с цел адекватно преодоляване на рисковете, които магнитните играчки крият.
            
         
               (16)
            
            
               Предвид сериозния риск, който магнитните играчки представляват и с оглед гарантиране на последователно високо ниво на защита на здравето и безопасността на потребителите на територията на ЕС, както и отстраняване на бариерите пред търговията, се налага спешно приемането на временно решение съгласно член 13 от Директива 2001/95/ЕО. Това решение следва бързо да постави условие при пускането и предлагането на пазара на магнитни играчки те да са съответно маркирани с предупреждение за рисковете, свързани с наличието на магнити или магнитни части, чиито форма и размер позволяват те да бъдат погълнати и са достъпни за деца. Това решение следва да допринесе за предотвратяването на смъртни случаи и наранявания.
            
         
               (17)
            
            
               Като се имат предвид данните за опасността и злополуките, както и предстоящата постоянна мярка под формата на преразглеждане на стандарт EN 71-1:2005, обхватът на настоящото решение следва да включва магнитните детски играчки.
            
         
               (18)
            
            
               Настоящото решение не засяга член 3, параграф 4 и членове 6 и 8 от Директива 2001/95/ЕО и така не пречи на държавите-членки да взимат целесъобразни мерки, когато има доказателства, че дадена магнитна детска играчка е опасна, без оглед на съответствието с изискванията от настоящото решение и други критерии, целящи да гарантират общото изискване за безопасност. Държавите-членки следва да провеждат дейности по надзор на пазара и прилагане на законодателството, за да се избегнат рисковете, които небезопасните за здравето и сигурността на потребителите продукти крият.
            
         
               (19)
            
            
               Въз основа на постигнатия с преразглеждането на европейския стандарт EN 71-1:2005 напредък и в зависимост от това до каква степен преразгледаният стандарт пълно и адекватно подхожда към рисковете, които магнитните детски играчки представляват, Комисията ще реши дали да удължи срока на валидност на настоящото решение за допълнителни периоди и дали решението следва да бъде изменено. По-специално Комисията ще реши дали да въведе изисквания по отношение на конструирането, в допълнение към изискваното в настоящото решение предупреждение.
            
         
               (20)
            
            
               Необходим е кратък преходен период, който е в интерес както на държавите-членки, които трябва да гарантират ефикасното прилагане на решението, така и на производителите и дистрибуторите на магнитни играчки, които се задължават да пускат или доставят на пазара само магнитни играчки, обозначени с подходящо предупреждение. В този случай следва да бъде определен най-краткият възможен преходен период съгласно необходимостта от предотвратяване на следващи злополуки и с цел да се гарантира пропорционалност, като се има предвид, че мярката се състои само в обозначаване и не изисква промени на самия продукт. Затова изискването за прикрепяне на предупреждение към магнитните детски играчки следва да започне да се прилага скоро след приемането на настоящото решение от Комисията.
            
         
               (21)
            
            
               Мерките, предвидени в настоящото решение, са в съответствие със становището на комитета, учреден съгласно член 15 от Директива 2001/95/ЕО,
            
         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение се прилагат следните определения:
   
               —
            
            
               „магнитна играчка“ означава детска играчка, съдържаща или състояща се от един или повече магнити или от една или повече магнитни части, с форма и размер, които позволяват те да бъдат погълнати, и които са достъпни за деца;
            
         
               —
            
            
               „детска играчка“ означава всеки продукт или материал, проектиран или ясно предназначен за игра на деца на възраст под 14 години;
            
         
               —
            
            
               „с форма и размер, които позволяват да бъдат погълнати“ означава да попадат напълно в цилиндъра за малки части, определен в стандарт EN 71-1:2005;
            
         
               —
            
            
               „достъпни за деца“ означава свободни или с възможност за отделяне от играчката при нормални или в разумно предвидими условия на употреба от деца, дори ако първоначално са били капсулирани, прибрани навътре или оградени в играчката;
            
         
               —
            
            
               „предлагане на пазара“ означава всяка доставка на магнитна детска играчка за разпространение, консумация или употреба на пазара на Общността по време на търговска дейност, независимо дали се извършва срещу заплащане или безплатно;
            
         
               —
            
            
               „пускане на пазара“ означава първото предлагане на магнитна детска играчка на пазара на Общността;
            
         
               —
            
            
               „изтегляне“ означава всяка мярка, която има за цел да предотврати разпространението, излагането и предлагането.
            
         Член 2
   Предупреждение
   1.   Държавите-членки гарантират, че магнитните детски играчки, пуснати или предлагани на пазара на Общността, имат предупреждение:
   
               а)
            
            
               със следния текст: „Внимание! Тази детска играчка съдържа магнити или магнитни части. Прилепването на магнити един към друг или към метален предмет в човешкото тяло може да причини сериозно нараняване или нараняване с фатални последици. Незабавно потърсете медицинска помощ при поглъщане или вдишване на магнити“;
            
         
               б)
            
            
               или с подобен лесен за разбиране текст, който ясно предава същото съдържание.
            
         2.   Предупреждението се вижда ясно и е четимо, на видно място върху опаковката или прикрепено към магнитната детска играчка, така че да може да бъде видяно от потребителя по време на покупката.
   3.   Предупреждението е на официалните езици на държавата-членка, в която продуктът се пуска или предлага на пазара.
   Член 3
   Прилагане
   1.   Считано от 21 юли 2008 г. държавите-членки гарантират, че се забранява пускането и предлагането на пазара на магнитни детски играчки, които нямат изискваното предупреждение.
   2.   Считано от 21 юли 2008 г. държавите-членки гарантират, че магнитни детски играчки, които нямат изискваното предупреждение и са пуснати или се предлагат на пазара, са изтеглени от пазара и че потребителите са съответно информирани за риска.
   3.   Държавите-членки информират незабавно Комисията за приетите в съответствие с член 12 от Директива 2001/95/ЕО мерки.
   Член 4
   Информация
   Държавите–членки приемат необходимите мерки, за да спазят разпоредбите на настоящото решение, публикуват тези мерки и незабавно информират Комисията за това.
   Член 5
   Период на прилагане
   Настоящото решение се прилага от 21 април 2009 година.
   Член 6
   Адресати
   Адресати на настоящото решение са държавите-членки.
   
      Съставено в Брюксел на 21 април 2008 година.
      
         
            За Комисията
         
         Меглена КУНЕВА
         
         
            Член на Комисията
         
      
   
   
      (1)  ОВ L 11, 15.1.2002 г., стр. 4.
   
      (2)  ОВ L 187, 16.7.1988 г., стр. 1. Директива, изменена с Директива 93/68/ЕИО (ОВ L 220, 30.8.1993 г., стр. 1).
   
      (3)  ОВ L 220, 30.8.1993 г., стр. 1.
   
      (4)  ОВ L 204, 21.7.1998 г., стр. 37. Директива, последно изменена с Директива 2006/96/ЕО на Съвета (ОВ L 363, 20.12.2006 г., стр. 81).
   
      (5)  Мандат за стандартизация на CEN от 25 май 2007 г. за изготвяне на стандарт за магнитни играчки (M/410).
   
      (6)  Приети текстове, P6_TA(2007)0412.
   
      (7)  В съответствие с Директива 88/378/ЕИО детски играчки и техните съставни части, както и отделими части от играчки, ясно предназначени за употреба от деца на възраст под 36 месеца, следва да притежават размери, които да не позволяват поглъщането и/или вдишването им. Това означава, че играчките, предназначени за деца под 36 месеца, не трябва да съдържат никакви елементи, които биха могли да бъдат погълнати или вдишани, без оглед на това дали са магнити или не.